
Sažetak 


Tema ovog rada omeđena je kronološkim okvirom prvih 6-7 stoljeća kršćanstva, a 
zemljopisno smještena u prostor grčko-rimske kulture, to jest Rimskog Carstva. Jedan 
od ciljeva istraživanja je propitati kako je prva Crkva, stupajući u kontakt s heleni- 
stičkom kulturom, prevladala napetosti koje su nastajale. Ukazati je stoga na učinke 
i posljedice njihovih susreta i srazova. Imajući u vidu dalekosežne posljedice pasto- 
ralnih odluka prve Crkve za razvoj kršćanstva i kršćanske misli, nije zanemariva ni 
aktualnost argumenta za naše vrijeme. Bit će korisno stoga iznijeti na vidjelo valjane 
teološke principe kojima se Crkva vodila u različitim i raznolikim situacijama kako bi 
iskustvo prve Crkve poslužilo Crkvi u 21. stoljeću pred izazovom nove evangelizacije. 
Ključne riječi: kršćanstvo, židovstvo, vjera, helenistička kultura, filozofija, helenizacija, 
dehelenizacija. 


1. Ključni susreti i »sukobi« kršćanstva i helenističke kulture 
1.1. Aktualnost argumenta 


Propašću grčko-rimskog svijeta nije prestao utjecaj grčke kulture na kršćan- 
stvo, kao što nije bio prestao ni utjecaj kršćanstva na kulturu. Stoga i danas 
nije suvišno propitivanje o njihovu međusobnom utjecaju. Pritom se pozor- 
nost skreće poglavito na pitanje: Je li bilo opravdano korištenje pojmova 
grčke filozofije za tumačenje kršćanskih istina vjere? Postavljajući ovo pita- 
nje, sumnjičavci su mišljenja da nije trebalo doći do međusobnog utjecaja 
i prožimanja. Uvjereni su da je time kršćanstvo onečistilo izvornost evan- 

đeoske poruke natruhama profane kulture te pozivaju kršćanstvo da se 
dehelenizira. Papa Benedikt XVI. dio je izlaganja na susretu s predstavni- 
cima svijeta znanosti u Regensburgu 2005. godine posvetio ovoj značajnoj 
temi. Polazeći od potrebe da se problem dehelenizacije u teologiji postavi na 
ispravan način, Benedikt XVI. tumači kako su, od reformacije do naših dana, 
postojala tri pokušaja dehelenizacije. Svaki od tih pokušaja imao je za cilj 
osloboditi poruku autentičnoga evanđeoskog navještaja okova i sputanosti 
nastalih zbog prevelikog zbližavanja evanđelja i helenističke kulture, bilo u 
sadržajima bilo u izričajnim kategorijama. Navodno se je Isusova izvorna 
poruka našla zarobljena pod naslagama filozofskih i teoloških ideja koje su 
joj zastrle jasnoću ili onečistile izvornost. 


1.2. Razdoblje prije Nicejskoga sabora 


Pretpostavljajući aktualnost, a ne bježeći od složenosti problema, neophodno 
je propitati konkretne slučajeve dehelenizacije u kontekstu vremena, kako 
bismo odgovorili na postavljene upite i razriješili nedoumice prouzročene 
oprečnim mišljenjima znanstvenika o dehelenizaciji. Samo vraćajući se u kon- 
tekst vremena i polazeći od konkretnih slučajeva, povijesne dinamike i uvjeta 
nastanka te posljedica koje su proizveli, može se doći do utemeljenog stava i 
procjene o vjernosti Crkve Isusovu iskonskom navještaju i tomu koliko ga se 
je dosljedno prenijelo u susretu s helenističkom kulturom, koja je predstavljala 
pravi pastoralni izazov još od apostolskih vremena. 

Tijekom prvih stoljeća, dolazeći u više situacija i na više načina u doticaj 
s helenističkom kulturom, ili jednim njezinim dijelom, kršćanstvo je u mukotr- 


! Osim Ratzingerova teksta, komentar na spomenuti govor razlaže i Franjo ZENKO, 
Aktualnost Petrićeva pokušaja deheleniziranja filozofije i kršćanske teologije, u: Filo- 
zofska istraživanja, 119, 30 (2010.) 3, 359-374. Prema Ratzingeru prvi val dehelenizacije 
zbio se u vrijeme reformacije. Reformatori su tvrdili kako je izvornost i snaga kršćanske 
vjere bila ugrožena i zagušena filozofsko-teološkom sistematizacijom, a vjera sputana 
i uvjetovana filozofskim sistemima. Držali su kako je svetopisamski tekst bio u službi 
filozofskog poimanja svijeta umjesto da zasja u svojoj iskonskoj ljepoti, snazi i novosti. 
Božju je riječ stoga trebalo otkriti kao živuću riječ, čemu je svjedočanstvo reformator- 
ska sintagma sola scriptura, koja upućuje na otkrivanje iskonskih oblika vjere na način 
na koji je prisutna u Bibliji. Drugi val dehelinizacije zbio se s takozvanom »liberalnom 
teologijom« 19. i 20. st. s Adolfom Harnackom na čelu, koji zagovara povratak Isusu 
kao jednostavnom čovjeku i njegovoj prvotnoj poruci prije svih helenizacija. Treći val 
dehelenizacije, za koji Benedikt XVI. smatra da je još u tijeku, motiviran suvremenim 
promišljanjima mnogostrukosti kulture, polazi od tvrdnje kako je sinteza kršćanstva s 
helenizmom bila prva inkulturacija koja ne bi smjela vezati ni obvezivati druge kulture. 
One bi imale pravo vratiti se nazad do one točke koja je prethodila helenizaciji kako bi 
otkrile jednostavnu poruku Novoga zavjeta koju bi potom inkulturirale u svoj ambijent. 

pnom procesu zauzelo stav o razboritom prihvaćanju svega što je bilo vrijedno 
i moglo se evangelizirati pa potom i poslužiti kao misionarsko sredstvo. Radilo 
se o susretu koji je ujedno, na određenim razinama, bio i sraz, uslijed čega je 
dolazilo do iskrenja s obje strane. Stoga u prvom dijelu ovog istraživanja valja 
iznijeti najrelevantnije i najznačajnije događaje, ne samo one na lokalnoj razini, 
nego i one koji su se ticali Crkve u cjelini. 


1.2.1. Početni kontakti kršćanstva s helenističkim svijetom 


Nošena Isusovim nalogom: Pođite dakle i učinite mojim učenicima sve narode (Mt 
28,19), apostolska je zajednica došla u doticaj s helenizmom svoga vremena,* 
ali se prvi ozbiljniji doticaj kršćanstva i helenističkoga svijeta zbio zahvaljujući 
ponajprije Pavlovoj navjestiteljskoj odvažnosti i zanosu. Uz, po sebi razumljiv, 
navještaj među Židovima, Antiohijska crkva, vođena odvažno Pavlom i Barna- 
bom, uključuje i pogane u svoju zajednicu, nakon čega će se njih dvojica odva- 
žiti i na misionarska putovanja među poganima. Kršćanstvo se predstavilo 
kao vjera iznimne antropološke raskoši, sposobna odgovoriti na sve zahtjeve 
helenističkog čovjeka, zatrpana u blatu grijeha i nemorala, uzdižući mu razum 
iz ruševina idolopoklonstva do najuzvišenijih spoznaja. Nije stoga čudo da 
obraćeni Grk, sveti Luka promatra Pavlov dolazak na europsko tlo kao volju 
Duha Svetoga (usp. Dj 16,6-10), isto tako kao što će u poznatom govoru na 
Areopagu u Ateni (usp. Dj 17,16s) prepoznati navjestitelja koji se približava 
svome slušateljstvu novom soteriološko-antropološkom porukom. 

Poradi susreta s helenističkom kulturom, to jest iskoraka u svijet pogana, 
ipak je došlo do sraza u prvoj kršćanskoj zajednici. Pavlova otvorenost pogan- 
stvu izazvala je bojazni u radikalnim judeo-kršćanskim krugovima prve Crkve 
da dolazi do odmaka od Božje volje, riječi i starozavjetne objave. Postavilo 
se ozbiljno pitanje zakonitosti Pavlova misionarskog djelovanja i privođenja 


* Usp. Zvonimir Izidor HERMAN, Inkulturacija ranokršćanske kerigme, u: Bogoslovska 


smotra, 67 (1997.) 1, 43-55. Analizirajući ključne pojmove i kristološke izričaje, autor 
pokazuje na inkulturacijski pomak već u novozavjetnim spisima, jer se novozavjetni 
pisci opredjeljuju za terminologiju koja je razumljiva helenističkom okruženju u kojem 
se nalaze. Ovdje nije mjesto, no može se govoriti i o inkulturaciji Božje riječi u Svetom 
pismu, ne samo Novoga, nego i Staroga zavjeta (usp. Jože KRASOVEC, Inkulturacija 
Božje riječi u Svetom pismu, u: Bogoslovska smotra, 55 (1985.) 3-4, 297-305). Doista, židov- 
stvo nije moglo ostati hermetički zatvoreno u okruženju u kojem je živjelo, te je, usprkos 
otporu, ipak popuštalo pred prodorom mnogih elemenata na svim područjima života, 
od vojnoga i gospodarskoga do filozofskoga i religioznoga (usp. Jovan ZIZIULAS, Jeli- 
nizam i hrišćanstvo, Beograd, 2008., 14-39; John J. COLLINS, Between Athens and Jerusalem. 
Jewish Identity in the Hellenistic Diaspora, Cambridge — Livonia, 2000.). 

pogana u zajedništvo s Kristom zaobilazeći strukturu židovske religije i sto- 
žerne sadržaje Zakona kao što su obrezanje i subota. Nakon bistrenja pojmova 
i smirivanja strasti, prva je Crkva smatrala dragocjenim i znakovitim susret 
koji se dogodio između “Jeruzalema i Atene“, što je ozakonila na prvom saboru 
u Jeruzalemu (usp. Dj 15). Plod toga prvog sukoba bila je veća jasnoća, snaž- 
nije zajedništvo i obilje plodova Pavlova misionarskog djelovanja: evanđelje se 
počelo naviještati poganima prema kojima se nije pristupilo legalistički, nego 
pneumatološki. Primajući snagu istoga Duha Svetoga, primili su punopravno 
zajedništvo u Bogu mimo okvira židovskog Zakona, jer se ispunjenje pronašlo 
u evanđeoskom zakonu ljubavi. Pavlovim probojem bio je ozakonjen put koji 
je navjestitelje vodio ravno u svijet pogana, to jest u helenističku kulturu. 


1.2.2. Gnostička krivovjerna sinteza filozofije i objave 


Na tragu apostolskih odluka i ostali će autori apostolskoga i postapostolskoga 
razdoblja zadržati umjerenu otvorenost prema poganstvu, tumačeći zajed- 
ništvo »dvaju naroda« kao Gospodinovu volju. Ista otvorenost nastupila je i 
prema cjelini društva s njegovim strukturama, ma koliko u tom razdoblju bile 
vrlo nesklone kršćanima. Kršćanstvo briše razlike naslijeđene u međusobnom 
odnosu Židova i pogana, kao i u odnosu između Grka i neciviliziranih naroda 
(barbara). Rušenjem pregrada uklanjaju se predrasude jednih prema drugima. 
Vjera u jednoga Boga postaje zajednički nazivnik života, bez obzira na naci- 
onalnu provenijenciju vjernika. Osim što se utjecaj helenizma osjeća u prvim 
nekanonskim spisima kao što je Klementova Poslanica Korinćanima“ ili pak 
Hermin Pastir, valja također podsjetiti da već koncem prvoga stoljeća jednom 
od tadašnjih najsnažnijih kršćanskih zajednica ravna biskup Ignacije koji po 


O tome svjedoči Klement Rimski u velikoj molitvi (usp. Klement RIMSKI, Pismo Korinća- 

nima, 60-61), koja je primjer kako su kršćani molili za one koji su na vlasti. Znajući kako 

je u Rimu tek bio prestao Domicijanov progon kršćana, njegovo svjedočanstvo postaje 
znakovitije. 

“Usp. Werner JAEGER, Early Christianity and the Greek Paideia: 1 Clement, u: Cilliers 
BREYTENBACH -— Laurence L. WELBORN (ur.), Encounters with Hellenism, Leiden — 
Boston, 2004., 104-114. Autor na poseban način ističe utjecaj određenih stoičkih sadržaja 
(govor o skladu svijeta u 20. poglavlju) ili tumačenje crkvenog zajedništva slikom rim- 
ske vojske, iz čega zaključuje, prema korištenju riječi paideia, kako je Klement poznavao 
grčke odgojne obrasce koji su mu služili za prihvatljivije tumačenje kršćanskih sadržaja. 
Istog je mišljenja i Manlio SIMONETTI (usp. Cristianesimo antico e cultura greca, Roma, 
1990., 26-27) s tvrdnjom kako ovo pismo predstavlja dobar primjer miroljubivog suži- 
vota elemenata grčke i židovske provenijencije. 

5 Usp. Robert JOLY, La doctrine pćnitentielle du Pasteur d'Hermas et Vexćgese recente, u: 

Revue de I'histoire des religions, 147 (1955.) 1, 33-34. 

svoj prilici nije iz židovske obitelji ni iz judeokršćanskog kruga;* što je vrlo 
znakovito, isto kao što će u Smirni biti biskupom Polikarp. Premda različi- 
tog stila i jezika od judeokršćanskih autora, u njihovim spisima pronalazimo 
suglasje s apostolskim navještajem i vjernost apostolskoj kerigmi. 

Početkom drugoga stoljeća, međutim, nastao je vrlo ozbiljan spor i velika 
kriza prouzrokovana gnosticizmom. Taj se spor također ticao odnosa kršćan- 
stva i helenističke kulture, u gnostičkim krugovima prihvaćane na dotad 
neuobičajen način. Definiran kao deformacija kršćanske vjere, to jest akutna 
helenizacija kršćanstva, prouzročena ponajviše utjecajem grčke filozofije, 
gnosticizam nije vodio računa o povijesno-spasenjskoj dimenziji vjere. Težeći 
brisanju granica između vjere i filozofije, zajedničkim nazivnikom smatrao je 
znanje, a ne vjeru, relativizirajući tako objavljeno svetopisamsko znanje. Usre- 
dotočeni na stvaranje privlačnih ideja, gnostici su iz kršćanske istine izvlačili 
samo intelektualni vid, a zabacivali stvarnost opisanih događaja. Njihova inte- 
lektualna »maštovitost« nije imala kraja, ali ni uporišta u stvarnosti povijesti 
spasenja te takva sinteza nije mogla nego biti sinkretistički konglomerat naj- 
različitijih ideja, od filozofskih preko religijskih do onih kršćanskih, bez stvar- 
nog konteksta i značenja. Svojim filozofsko-teološkim pristupom ozakonili su 
princip pluralizma istina prema kojem je svatko mogao imati svoju istinu, sve- 
denu na mišljenje, bez intelektualnog imperativa sučeljavanja teza i traženja 
istine koja odgovara činjeničnom stanju i povijesnoj događajnosti. 

Rezultat takva susreta s grčkom filozofijom doveo je do velikog sraza 
unutar Crkve, čijim su se članovima gnostici predstavljali. Crkva je, međutim, 
reagirala isključujući gnostičke intelektualne pokušaje kao krivovjerne, čime je 
obranjena vjera u svojoj povijesnosti te je potvrđena snaga objave Božje nasuprot 
filozofskih tumačenja stvarnosti. Upravo problem prouzročen gnostičkim poku- 
šajem sinteze biblijskih datosti s filozofskim promišljanjima, uvjetovat će nasta- 
nak negativnog stava i pristupa mnogih kršćanskih autora prema filozofiji, ali će 
biti i poticaj za razvoj teologije.* Tako je spriječeno reduciranje kršćanstva na pro- 
izvod ljudske mašte kao i svaki mogući sinkretizam s helenističkom kulturom. 


* Usp. Adalbert HAMMAN, Dialogue entre christianisme et culture grecque, des origines 

a Justin: genčse et ćtapes, u: Bernard PONDERON — Joseph DORE (ur.), Les apologistes 

chrćtiens et la culture grecque, Paris, 1998., 46-47. Autor dokazuje da su Ignacijevi korijeni 

i kultura grčki. 

Usp. Julien RIES, Gli gnostici: storia e dottrina, Milano, 2010., 23-38; Ilaria RAMELLI, 

Gnsosi-gnosticismo, u: Angelo di BERARDINO (ur.), Nuovo dizionario patristico e di 

antichita cristiane, Genova — Milano, 2007., 2364-2380. 

* Usp. Giuseppe VISONA, Gli scritti antieretici: la teologia tra ortodossia ed eresia, u: 
Enrico dal COVOLO (ur.), Storia della teologia, 1, Roma — Bologna, 1995., 63-77. Autor 
smatra da je u tom razdoblju Crkva bila sklona razriješiti binom vjera — teologija u korist 

1.2.3. Kršćanstvo i helenizam u vrijeme grčkih apologeta u 2. stoljeću 


Premda je pokušaj gnostičkog otvaranja helenističkoj kulturu s gledišta Crkve 
bio potpuno promašen i poguban, ipak zbog propalog pokušaja sinteze hele- 
nističke misli i svetopisamskih tekstova, Crkva nije odustala od vrjednovanja 
grčke filozofije kojom se i dalje nastavljaju služiti mnogi autori poput apolo- 
geta. Bila je prisiljena, međutim, prema njoj postaviti jasne okvire. Premda 
za vrijeme progona poganstva, apologeti vjeruju u univerzalne i zajedničke 
vrijednosti. Učinak je bio dvostruk: s jedne strane izražavaju povjerenje u 
sposobnost ljudskog razuma, a s druge strane prepoznaju ono istinito i vri- 
jedno u helenističkoj kulturi. Kršćani su prihvaćali svijet u kojemu su živjeli, 
odbacujući samo nevrijednosti, dok je njih taj isti svijet odbacivao upravo radi 
vrjednota koje su htjeli ucijepiti u tlo svoga društva potičući rast i sazrijevanje 
plodova, o čemu svjedoči poslanica Ad Diognetum?. Kršćani nisu imali neki 
svoj posebni svijet, nego samo poseban način života u svijetu utemeljen na 
Božjim odredbama. 

Tako se, zahvaljujući apologetima, dodatno približava kršćanstvo i hele- 
nistička misao. Većinom obraćenici s poganstva, filozofski izobraženi, tražitelji 
istine, u prvi mah čak skeptici ili protivnici kršćanstva, ipak uplovljavaju u luku 
vjere.“ Osvjedočivši se kako ona ne guši razum, nego ga pretpostavlja i zahti- 
jeva, osjetivši se prozvani i pozvani izložiti razloge svoje vjere i nade, ponu- 
dili su jasne argumente, crpeći, ne samo iz objave, nego i iz bogate filozofske 
baštine, učinkovite dokaze o utemeljenosti obraćenja i ispravnosti kršćanske 
vjere. Filozofi po struci, kršćani po uvjerenju, vođeni sigurnošću Božje objave, 
svojim sunarodnjacima, predstavnicima društvene elite, razumskim argumen- 
tima objašnjavali su sukladnost kršćanstva s razumskim istinama te su svako 


vjere, dok su gnostici bezrezervno bili za teologiju. Time će oni, kao začetnici i pobornici 
»znanstvene teologije« koja se strukturirala kao skup znanja, dati poticaj stvaranju prave 
i pravovjerne kršćanske teologije. Taj proces svoj će početak imati s Irenejom, a dovrše- 
tak s predstavnicima Aleksandrijske škole. U tom razdoblju nastaje uvjerenje u nekim 
kršćanskim krugovima da je upravo filozofija korijen svih krivovjerja. 
Ad Diognetum 6: Jednostavno rečeno: što je duša u tijelu, to su kršćani u svijetu. Duša se 
nalazi po svim udovima tijela, a kršćani po svim gradovima svijeta. Doduše, duša boravi 
u tijelu, ali nije od tijela: i kršćani borave u svijetu, ali nisu od svijeta. Nevidljiva je duša 
zatvorena u vidljivom tijelu: i kršćane se vidi da žive u svijetu, ali njihova je bogoljub- 
nost nevidljiva. Premda mu nije nanijela nikakve nepravde, tijelo mrzi i proganja dušu 
jer mu brani uživanje u nasladama. I svijet mrzi kršćane i bez ikakve počinjene nepravde 
jer se protive nasladama. Duša ljubi tijelo s njegovim udovima, koje nju mrzi; i kršćani 
ljube svoje mrzitelje. 
A Usp. Teofil ANTIOHIJSKI, Ad Autolicum 1, 14. Neka povijesna vrela govore kako je sličan 
životni tijek imao i Atenagora (usp. Tomislav ]. ŠAGI-BUNIĆ, Povijest kršćanske literature, 
Zagreb, 1998., 279). 

odstupanje od objavljenih istina stigmatizirali kao udaljavanje i od razuma." 
Pripisati im je zaslugu da su u svoje vrijeme ostvarili jedan inkulturacijski model 
kršćanstva, prihvaćajući izazov i rizik sučeljavanja s drugim i drukčijim.!? 

I taj pokušaj, međutim, nije prošao bezbolno. Prva reakcija nastala je već 
u apologetskim krugovima, tako da Justinov učenik Tacijan u svom Govoru 
Grcima s mnogo žestine odbacuje svaku primisao zajedništva filozofije i kršćan- 
stva." Osim što će prokazati nedostatnost filozofije i nedosljednost filozofa, 
Tacijan će vrlo oštro kritizirati sve značajnije elemente helenističke kulture kao 
što je astrologija, medicina, retorika, gramatika, zakonodavstvo, a da ne spo- 
minjemo žestinu kojom se obrušio na prakticiranje magijskih obreda, vrača- 
nja i gatanja.“ Imajući u vidu Tacijana i slične protivnike helenističke kulture, 
razvidno je kako će kršćanstvo trebati uložiti dodatni napor kako bi zauzelo 
pozitivan stav prema pretkršćanskoj kulturi, posebno prema grčkoj filozofiji. 


1.2.3. Aleksandrijska škola 


Usprkos poteškoćama koje su bile na obzorju, kršćanstvo je u nekim sredi- 
štima nastavljalo zacrtani put većeg približavanja i zajedništva s nekim ele- 
mentima helenističke kulture, s filozofijom u prvom redu. Takav projekt se 
ostvario u vrlo ambicioznom opsegu u Aleksandriji, gdje je već prije postojala 
najveća otvorenost židovske zajednice prema helenizmu. Imajući u vidu pro- 
jekt cjelovite suradnje sa svijetom kulture, kršćani su integrirali školsku pouku 
u sustav katehetske pouke, koja je potom kulminirala filozofskom, odnosno 
teološkom poukom. Radilo se o vrlo značajnom prihvaćanju grčke filozofije, 
koju se shvaća nadasve kao propedeutiku kršćanstva (Klement Aleksandrij- 
ski), to jest disciplinu neophodnu za intelektualnu obradu vjere, ali isto tako i 
za bolje razumijevanje svetopisamske datosti (Origen).! 


Posebno mjesto među njima pripada svetom Justinu, ali i Atenagora, Aristid i Teofil su 
se istaknuli dokazujući razumskim putem istinu o uskrsnuću mrtvih kao i utemeljenost 
vjere u jednoga Boga. 

"Usp. Marco RIZZI, Gli apologisti: elaborazione teologica in funzione propositiva e pole- 
mica, u: Enrico dal COVOLO (ur.), Storia della teologia, I, 60. 

Usp. TACIJAN, Govor Grcima 2, 25. Cinjenica ipak da je iz Rima morao pobjeći zbog zavi- 
sti ciničkog filozofa Krescenta (Govor Grcima 19) svjedoči o njegovu filozofskom kapaci- 
tetu. Autori kao što je Emily J. HUNT (usp. Christianity in the Second Century. The Case of 
Tatian, London — New York, 2003., 74-109) uvjerenja su kako Tacijan nije nikad odbacio 
potpuno filozofiju, jer u posljednjem poglavlju svog spisa sebe naziva filozofom, kršćan- 
stvo drži pravom filozofijom i koristi ideje helenističke filozofije svoga vremena. 
“Usp. TACIJAN, Govor Grcima 17-19, 26. 

5 Usp. Gilles DORIVAL, Filosofia, u: Origene. Dizionario: la cultura, il pensiero, le opere, 
Roma, 2000., 171-177. Origen se je vjerojatno u svom mladenačkom žaru u prvi mah 

Radilo se o zaista plodnom i cjelovitom susretu koji postaje blagoslov po 
tome što velikom egzegetu i teologu Origenu stavlja u ruke instrumentarij za 
bolje razumijevanje svetopisamskog teksta i za izgradnju autentične kršćanske 
filozofije, točnije rečeno teologije.'“* Taj će proces doći do vrhunca tek u četvr- 
tome stoljeću, zahvaljujući autorima iznimne kulture, poput Kapadočana,'“ 
koji će do krajnjih granica dovesti taj Origenov projekt, znajući razborito 
odstraniti iz Aleksandrinčeve misli sve nejasnoće i nedorečenosti, zbog čega 
ga neće odbaciti poput tolikih koji su u četvrtom i petom stoljeću progonili 
origeniste.'* Neki kršćanski krugovi i autori poput Tertulijana ovaj integracij- 
ski proces procijenit će štetnim za vjeru te opasnošću da se evanđeoska poruka 
onečisti filozofskim idejama. ? 


1.3. Razdoblje slobode u Rimskom Carstvu 


Potom u vremenu prije Nicejskog sabora nije bilo posebnih tenzija, osim što se 
već mnogo raspravljalo o Origenovu duhovnom projektu koji postaje predme- 
tom velike kontroverzije u kasnijim stoljećima koja će kulminirati njegovom 
osudom. Dobivajući slobodu, kršćani ulaze slobodno u sve raspoložive pro- 
store društva i kulture, prožimajući ih kršćanskim vrijednostima, što ne znači 
da će se izbjeći napetosti i nesporazumi. 


1.3.1. Arijanska kriza 

Aleksandrijski ambijent, otvoren korištenju filozofije, bio je početkom četvrtog 
stoljeća plodno tlo na kojem se dogodila jedna od najsloženijih i najopasnijih 
kriza kršćanstva u prvim stoljećima — Arijevo krivovjerje. Spomenuti je sveće- 


odrekao profanih studija, u protivnom ne bi bio prodao očevu knjižnicu koja mu je bila 
u posjedu (usp. Henri CROUZEL, Orgiene, Roma, 1985., 26-29.), ali je ubrzo shvatio kako 
mu je svako znanje korisno za apostolat i bolje razumijevanje Pisma. 
'* Usp. Henri CROUZEL, Origene, 215-224. 
"Usp. Claudio MORESCHINI, Filosofia e letteratura in Gregorio di Nazianzo, Milano, 1997., 
11-21. Grgur Nazijanski je bio odgojen u kulturi svoga vremena te se je tom istom kul- 
turom služio za bolje formuliranje kršćanskog nauka. Isto vrijedi i za drugu dvojicu 
Kapadočana: Bazilija i Grgura Nisenskoga. 
Uz Kapadočane na Istoku, vrijedi spomenuti Augustina na Zapadu koji je kao vrhunski 
intelektualac izvrstan predstavnik sinteze i spoja kulture svoga vremena i kršćanstva. 
Tertulijan odbacuje moguće zajedništvo Jeruzalema i Atene. Za nj se ipak drži da samo 
nominalno odbacuje filozofiju, jer u teologiji rabi mnoge filozofske i pravne pojmove 
kojima izriče kršćansko otajstvo i život. Usp. Paolo SINISCALCO, Tertulliano, u: Angelo 
di BERARDINO (ur.), Nuovo dizionario patristico e di antichita cristiane, Genova — Milano, 
2008., 5303-5317. 

nik, polazeći od filozofskih pretpostavki nerođenosti Božje biti, osporio Isusovo 
božanstvo. Dok je filozofija razumu priskrbila sigurnost kako Bog može biti 
isključivo nerođen, Arije je tu tvrdnju suprotstavio istini vjere koja je Isusa, na 
tragu apostolske predaje, ispovijedala Bogom rođenim od Oca. Tako se je Arije 
radije opredijelio za filozofsku logiku, nego za crkvenu predaju, izazivajući 
reakcije najprije mjesne Crkve. Neupitno uvjeren u ispravnost svoje logike, dao 
je prednost filozofiji pred objavljenom datošću, nesposoban uskladiti sadržaje 
vjere s istinama razuma. Učinilo mu se, stoga, jednostavnijim, logičnijim i razu- 
čenje, pouzdajući se u autentičnost nauka vjere prenesenog u predaji Crkve.? 

Reakcija je bila vrlo snažna i složena, obuhvaćena događanjima na Nicej- 
skom saboru i kasnijem prihvaćanju saborskih odluka, što je trajalo više od 
pedeset godina. Premda suprotstavljajući se Arijevoj filozofskoj logici suprot- 
noj svetom pokladu vjere, saborski su oci smatrali shodnim uvrstiti filozofski 
pojam istobitan (homoousios) u Ispovijest vjere. Iako će kasnije taj termin biti 
kamen spoticanja i razlog osporavanja Sabora, ipak je prevladalo uvjerenje 
kako pomaže izreći nedvosmisleno sadržaj vjere prisutan u crkvenoj predaji, 
tako da gubi svoje filozofsko, a poprima vrlo precizno trojstveno značenje. 

Opetovano se trebalo naglasiti kako se tim pojmom nije dogodila heleni- 
zacija objavljene istine, nego ju se na najprikladniji način izriče. Štoviše, dogma 
Nicjeskog sabora izražena pojmom istobitan bila je jamstvo odupiranja hele- 
nizaciji kršćanske misli. Nicejski sabor je predstavljao vrhunac procesa proči- 
šćavanja u kojemu je helenizam bio ne samo stran, nego i suprotan nicejskoj 
dogmi. Tako je nicejska upotreba pojma istobitan (homoousios) predstavljala 
vrhunac krize starog platonizma te konačnu dehelenizaciju u kojoj je kršćan- 
stvo nadišlo grčku filozofiju.“ 


1.3.2. Odnos prema autoritetu kršćanskoga cara 


Vrijedno spomena je propitati odnos Crkve i Carstva u trenutku kada Crkva 
u četvrtom stoljeću dobiva slobodu, postajući potom povlaštena religija, a 


SJ 
S 


Usp. Angelo AMATO, I quattro concili: Le grandi controversie trinitarie e cristologiche, 
u: Enrico dal COVOLO (ur.), Storia della teologia, 1, 214-215. Iscrpno o arijanskoj krizi 
može se vidjeti u još uvijek nenadmašnoj studiji: Manlio SIMONETTI, La crisi ariana nel 
IV secolo, Roma, 1975. I kasniji predstavnici arijanizma, kao što je Eunomije, razvijat će 
teologiju polazeći od neoplatonističkog sustava (usp. Francesco PILLONI, Teologia come 
sapienza della fede, Bologna, 2002., 127-139. 

2 Usp. Angelo AMATO, I quattro concili: Le grandi controversie trinitarie e cristologiche, 
220-223. 

naposljetku i religija pod državnom zaštitom, također kroz prizmu odnosa 
koji su vladali u helenističkom svijetu. Car je u grčko-rimskom svijetu bio 
božanstvo te ujedno vrhovni svećenik poganske religije. Dajući Crkvi slo- 
bodu, car Konstantin će u duhu naslijeđenog mentaliteta razumijevati svoju 
ulogu i zadaću prema Crkvi.“ Zauzimajući zaštitnički stav prema novoj 
religiji, pokušat će iskoristiti potencijale kršćanstva u političke svrhe. Dajući 
slobodu vjeroispovijesti i bogoštovlju, prvi je pošao putem uske suradnje 
s Crkvom, pazeći da ne iziđe iz okvira svojih kompetencija intervenirajući 
autoritetom i moći u pitanjima koja su specifično dogmatska i crkvena. Ipak 
se nije, kao što će to učiniti njegovi nasljednici Konstancije i Valent, postavio 
gospodarom Crkve kojemu pripada posljednja odluka, osim što je u Niceji 
zaprijetio sankcijama i progonstvom onima koji budu u opoziciji kao protiv- 
nici saborskih odluka. 

Osim toga, osjećaj zanadmoć Bizanta nad cijelim svijetom u četvrtom sto- 
ljeću temelji se na stapanju rimske ideje o univerzalnosti s onom kršćanskom. 
Karakteristika Bizantskog Carstva nije tenzija između carske (imperium) i sve- 
ćeničke (sacerdotium) službe, nego postupna simbioza između društva i Crkve 
u jedan jedinstveni političko-religiozni organizam. Takva simbioza dovest će 
Crkvu pod zaštitu carske moći, pa na neki način i u podređen položaj te će se 
morati oslobađati toga zagrljaja koji je mogao biti i poguban.“ Carevi, kako 
je razvidno, baštinici helenističkog mentaliteta, neće tako brzo shvatiti da nji- 
hov stav prema kršćanstvu ne može biti poput odnosa rimskih careva prema 
poganskoj religiji, ma koliko bili skloni kršćanstvu i obdarivali ga povlasti- 


2 Usp. Guy BEDOUILLE, Dizionario storico della Chiesa, Bologna, 1997., 74-75. Uz sve 
rečeno valja dodati kako se Konstantin u vrijeme Nicejskog sabora definira »biskupom 
prema vani«, čime je htio naznačiti svoju kompetenciju za izvanjske stvari Crkve. Zato je 
se bavi rješavanjem vjerskih sporova kao što je bio donatizam ili arijanizam, provodeći 
odredbe mjerodavnih crkvenih vlasti, uvjeren kako je na taj način sredstvo providnosti 
Božje u izmirivanju različitih frakcija unutar Crkve. 

2 Usp. Antonio OLMI, II consenso tra le chiese calcedonesi e non calcedonesi (1964-1996), Roma, 
2003., 57-62. Autori poput Euzebija Cezarejskoga Konstantinovu će ulogu protumačiti u 
teološko-političkom ključu kao idealni stav koji bi rimsko-bizantski car trebao zauzeti 
prema Crkvi i unutar nje. Po Euzebiju kršćanski car, novi Mojsije, prijatelj i ljubimac 
Božji, trebao bi se u određenom smislu smatrati gospodarom Crkve, jednom vrstom uni- 
verzalnog biskupa, čija puna vlast nad Crkvom ima gotovo svećenička obilježja. Kako 
se njegova ovlast proteže i na bogoštovlje i na navještaj evanđelja, on bi onda bio iznad 
biskupa. Ovakvo neprimjereno vrjednovanje carske moći iskoristiti će carevi Konstan- 
cije i Valent, te će despotskom moći pokušati rješavati teološke probleme. Kao pristaše 
arijanizma progonima i progonstvima pravovjernih biskupa htjet će Crkvu dokraja 
podrediti carskoj vlasti. U rješavanju odnosa Crkve i Carstva bit će presudna Ambrozi- 
jeva uloga, pogotovo za Zapad, gdje će se ipak u manjoj mjeri Crkva osjetiti podložna 
carskoj vlasti. 

cama u odnosu na druge religije prisutne na području Carstva. Zato će se 
tek, pod Ambrozijevim utjecajem, car Gracijan, nakon proarijanskog Valenta, 
odreći naslova pontifex maximus.“ 

Odnos prema caru ticao se i pravnog sustava i zakonodavstva, to jest 
borbe za građanska prava, snošljivosti i jednakosti s drugima.“ Dolaskom 
kršćanstva u povlašteni položaj utjecaj na pravne odredbe bio je spor, no u 
svakom slučaju bio je neizbježan. Od kršćanskog cara očekivalo se da donosi 
odluke utemeljene na prihvaćanju kršćanskih vrijednosti, dok je Crkva zauz- 
vrat jamčila građansku lojalnost, što nije bila nikakva novost, jer je od samih 
početaka, slijedeći Gospodinov primjer i odredbe, zauzela stav podložno- 
sti zakonitim civilnim vlastima. Pojavit će se, doduše, opasnost da Crkva, 
podredivši se carskom utjecaju, izgubi autonomiju u materiji vjere, postajući 
državna religija, slično poput poganstva u pretkonstantinovskom vremenu. 
Time bi doživjela sudbinu državne religije pod carskom vlašću, umjesto da 
bude zajednica Kristovih vjernika i narod Božji s autonomnom upravom i 
ovlastima u pitanjima vjere i ćudoređa. 

Dok će s jedne strane vršiti utjecaj na preobrazbu društvenog sustava, 
a s druge tražiti autonomiju od Carstva u religioznim pitanjima, Crkva će 
se potpuno inkulturirati u društvo do te mjere da će mnogi poistovjećivati 
kršćanstvo, i prostorno i idejno, s granicama Rimskoga Carstva i grčko-rimske 
kulture. Ovaj susret/sraz donio je ipak i svojih pozitivnih plodova. Uspostavit 
će se granice kompetencija civilne i crkvene vlasti, bez obzira što i kasnije neće 
proći bez konfliktnih situacija u kojima će iste biti prekoračivane. 


1.3.3. Pokušaj poganske obnove Carstva 


Nakon konstantinovskog preokreta pogani su promatrali iz prikrajka uspon 
kršćanske vjere, držeći anomalijom suživot Carstva i Crkve. Sjećajući se 
prošlih vremena s nostalgijom, smatrali su da kršćanstvo nepravedno uživa 
povlastice koje je trebalo dokinuti. Držeći Carstvo plodom poganske kul- 
ture, odricali su kršćanima pravo na njegovu baštinu. Car Julijan Apostate 
polovicom četvrtog stoljeća (361. — 363.) pokušava razdvojiti Crkvu i Carstvo 
po svim linijama, obnavljajući poganski kult i reorganizirajući školstvo na 


* Usp. Maria Grazia MARA, Graziano, u: Angelo di BERARDINO (ur.), Nuovo dizionario 
patristico e di antichita cristiane, 2431-2432. 

5 Usp. Marta SORDI, I cristiani e I"'Impero romano, Roma, 1983., 209-216. Dok pokazuje kako su 
kršćani Carstvo smatrali svojim, iskreno se zauzimajući za njegovu dobrobit, Autorica ističe 
kako s druge strane nikad nisu pristajali na carski kult ni na štovanje cara kao božanstva. 

poganskim načelima.“ Cilj mu je bio pobjedi kršćanstva suprotstaviti pobjedu 
helenističke mudrosti, kojoj je bio glasnogovornikom, šireći je spisima i jav- 
nim manifestacijama,“ dok je preko školskog odgoja širio vrijednosti propa- 
log poganstva. U Julijanovu pokušaju bila je očita reakcija učenog poganstva, 
napose filozofa, da se Carstvo vrati helenističkim korijenima, nakon razdoblja 
kršćanskog trijumfalizma s početka stoljeća.“ Opet se Crkva morala boriti za 
pravo na slobodu, temeljeći svoje pravo na vjerodostojnosti i istinitosti kršćan- 
ske vjere, za razliku od poganstva. Na Julijanovu zamisao vraćanja heleni- 
stičke kulture pod okrilje poganstva, proglašavajući je isključivom baštinom 
onih koji štuju bogove, uslijedila je, kao odgovor, reakcija teologa i biskupa, 
počevši od Kapadočana, pa sve do Ćirila Aleksandrijskoga, čije je djelo Protiv 
Julijana bio posljednji duel helenizma i kršćanstva.“ No isto tako upravo u 
drugoj polovici četvrtog stoljeća dolazi do najsnažnije fuzije kršćanske kul- 
ture s grčkom paidejom, čemu su najbolji primjer Kapadočani na Istoku, a 
Jeronim i Augustin na Zapadu. 

Poput Julijanova, slično polaganje prava na pogansku kulturu i na vra- 
ćanje poganstva u javni život Carstva, dogodio se u vrijeme svetog Ambrozija 
i cara Gracijana, kada je poganska aristokracija u više navrata tražila vraća- 
nje kipa božice Pobjede u rimski senat. Preko Ambrozija Crkva se opire i tom 
pokušaju, držeći poganstvo u sebi neutemeljenim kako bi tražilo takav status 


* Usp. Angrisani SANFILIPPO, Giuliano, u: Angelo di BERARDINO (ur.), Nuovo diziona- 
rio patristico e di antichita cristiane, 2311-2314. 

? Usp. Jean BALTY - Janine BALTY, Julien et Apamće: Aspects de la restauration de 
Vhellćnisme et de la politique antichrćtienne de Vempereur, u: Dialogues d'histoire anci- 
enne, 1 (1974.) 1, 267-279. Autori svjedoče o Julijanovoj velikoj strasti prema helenizmu 
koja je bila pokretač njegovih reformi. 

2 Usp. Bernard COULIE, Culture et christianisme au IVe s. ap. J.-C, u: Revue Belge de Phi- 
lologie et d'histoire, 61 (1983.) 1, 130-143. Autor pokazuje kako se u tom razdoblju može 
govori o poganskom i o kršćanskom helenizmu jer je većina kršćanskih teologa iz tog 
razdoblja (npr. Kapadočani, Ivan Zlatousti, Teodor Mopsuestijski) završila profane 
škole, koje su jedine i postojale, a kršćanski odgoj su primali u obiteljima te ga kasnije 
usavršavali pristupajući monaškim zajednicama. 

? Usp. Julien RIES, I cristiani e le religioni, Milano, 2006., 176-177. Autor također ističe kako 
je, pogotovo u aleksandrijskom okruženju, poganstvo bilo vrlo snažno, usprkos svim 
zabranama. Pogani nisu odustali od svojega kulta, nego su potajno prinosili žrtve i što- 
vali božanstva. Potvrdu o tome daju i novi zakoni zabrane poganskog kulta doneseni 
435. i 451. godine. 

% Usp. Manlio SIMONETTI, Cristianesimo antico e cultura greca, Roma, 1990., 88-96. Propi- 
tujući tendencije pojedinih autora, Simonetti pokazuje kako se tek s Augustinom može 
govoriti o pokršćanjenju antičke kulture, dok su se svi ostali koji su mu prethodili, ne 
odbacujući helenističku kulturu, vodili idejom njezina prihvaćanja i pokazivanja njezine 
kompatibilnosti s kršćanstvom. 

i uživalo povlastice.“ Utjecaj milanskoga biskupa i na druge careve (Valentini- 
jana I., Valentinijana II., Eugenija i Teodozija) bit će presudan u stvaranju rav- 
noteže u odnosima između Crkve i Carstva, očekujući da se carevi u pitanjima 
vjere i morala podvrgavaju crkvenim autoritetima, kao što je i Crkva s druge 
strane lojalna zakonitoj vlasti u svjetovnim stvarima.“ Kršćanstvo je smatralo 
blagoslovom mogućnost da utječe na javni život Carstva, artikulirajući ga na 
evanđeoskim vrijednostima, za razliku od poganskih koje se nisu mogle sma- 
trati cjelovitim ljudskim vrijednostima jer im je nedostajalo poznavanje Boga 
kao bitna pretpostavka.“ Rezultat toga susreta i sraza je bio višestruk. Kršćani 
nisu dopustili da im pogani oduzmu pravo na slobodu, ali isto tako i na pozi- 
tivan utjecaj u Carstvu. S druge pak strane carsko zakonodavstvo je donosilo 
sve represivnije mjere prema poganima, sve do potpunog uklanjanja pogan- 
skih struktura iz društva.“ 


1.4. Vrijeme dekadencije i raspada Carstva 


Posljednja dva slučaja, vrijedna barem kratkog spomena, događaji su koje 
kronološki valja smjestiti u drugu polovicu petog stoljeća. Radi se o naporu 
Crkve i kršćanstva da očuva helenističku kulturu i tradiciju, premda u razli- 
čitim okolnostima Istoka i Zapada. Uloženi trud neće biti dostatan kako bi se 


"Usp. Christoph MARKSCHIES, In cammino tra due mondi: strutture del cristianesimo antico, 
Milano, 2003., 60-61. Kršćanstvo 380. godine postaje službenom državnom religijom, 
ali su još uvijek po cijelome Carstvu ostali pristaše staroga kulta, ne samo na selima u 
koje je teže prodiralo kršćanstvo, nego i među aristokracijom. Car Gracijan je ipak 382. 
godine naredio da se iz rimskog Senata ukloni oltar božice Pobjede, na što je rimska elita 
reagirala preko Simaha, službenika na carskom dvoru u Milanu, čemu su se odlučno 
suprotstavili papa Damaz i Ambrozije. Drugi pokušaj bit će dvije godine kasnije kad 
Simah postane rimski prefekt, što će ponovno izazvati Ambrozijevo protivljenje. Milan- 
ski biskup će se usprotiviti vraćanju spomenutog oltara što je predstavljao prije svega 
poraz tradicionalne religije u odmjeravanju s kršćanstvom. Predstavnici poganskih kru- 
gova tražit će vraćanje stvari u prvobitno stanje, jer je po njima poganska religija bila 
zaslužna za negdašnji uspon i razvoj Carstva. Pozivat će se također na princip snošljivo- 
sti i pravo na vlastiti religiozni put traženja. 

%* Usp. Francois HEIM, La thćologie de la victoire: de Constantin a Thćodose, Paris, 1992., 

135-198. 

Simbioza kršćanstva i carstva imat će, međutim i negativnih posljedica, jer će malo po 

malo dovesti do veće nesnošljivosti prema drugima i drukčijima kao što su krivovjerci, 

šizmatici, pripadnici raznih sekta i pobornici poganske religioznosti (usp. Francesco 

RUFFINI, La liberta religiosa: storia dell'idea, Torino, 1992., 16-26.), što će onda car Teodo- 

zije i ozakoniti zakonodavnim aktima (usp. Bernard COULIE, Culture et christianisme 

au IVe s. ap. J.-C, 131-135). 

Usp. Jean GAUDEMET, La legislazione antipagana da Costantino a Giustiniano, u: 

Pier Franco BEATRICE (ur.), L'intolleranza cristiana nei confronti dei pagani, Bologna, 

1990., 15-36. 

sačuvale helenističke vrijednosti na cijelom prostoru Rimskoga Carstva, koje 
će pod naletom barbara i islama biti okljaštreno, a onda i uništeno. 


1.4.1. Reakcije autohtonih kultura protiv helenizma 


Rasprave koje su uslijedile nakon Kalcedonskog sabora, posebno na Istoku, 
donijele su nove podjele i reakcije na vjersko jedinstvo za koje su skrbili carevi. 
Tako su monofiziti u Egiptu, kako bi pridobili što veći broj pristaša, pokre- 
nuli akciju koja se kretala linijom suprotstavljanja carskoj, što će reći heleni- 
stičkoj i centralističkoj vlasti (za razliku od autohtonog egipatskog elementa) 
čime dolazi do raspada cjelovitosti helenističkoga svijeta. Vjerske nesuglasice 
doprinijet će ubrzanoj muslimanskoj najezdi u sedmom stoljeću, što će onda 
označiti konačni slom helenističke kulture i bizantskoga utjecaja na tim prosto- 
rima. Muslimansko osvajanje Sirije i Egipta bilo je olakšano neredom i neslo- 
gom stanovništva zahvaćanog vjerskim raspravama, koje je uskratilo vjernost 
bizantskom caru, a nije prošlo i bez stvarnih izdaja. Netrpeljivost, fanatizam 
i procvat lokalnih kultura išli su nauštrb ideala grčkog odgoja (paideia),* što 
Crkva nije gledala blagonaklono. 


1.4.2. Susret s barbarskim narodima 


Na Zapadu, pak, u drugoj polovici petog stoljeća došlo je do radikalnih druš- 
tvenih promjena propašću Rimskoga Carstva, premda je sama kultura došla 
u krizu i prije formalne propasti zapadnog dijela Carstva. Crkva je smatrala 
shodnim obraniti kulturne vrijednosti i domete te je pomogla pridošlim naro- 
dima da uz kršćanstvo prihvate i kulturne, školske, znanstvene kriterije za 
izgradnju budućeg društva. Zapadna Crkva tako je prenijela elemente antičke 
kulture da bi kasnije u srednjem vijeku stvorila izrazito kršćansku kulturu 
potpuno prožetu kršćanskim vrijednostima.“ Zahvaljujući i djelovanju Crkve 


% Usp. Manlio SIMONETTI, Monofisiti, u Angelo di BERARDINO (ur.), Nuovo dizionario 
patristico e di antichita cristiane, 3346-3347. Autor također pokazuje kako svi napori cara 
Heraklija da zaštiti područja Sirije i Egipta od, najprije perzijskih, a potom i arapskih 
prodora i osvajanja, nisu urodili plodom. 

* Usp. Manlio SIMONETTI, Cristianesimo antico e cultura greca, 104. Kapadačani su integrirali 
cjelovit sustav grčkog odgoja (paideia) kako bi kršćansku kulturu uzdigli na veću razinu. 

% Usp. Henri-Irenće MARROU, S. Agostino e la fine della cultura antica, Milano, 1986., 439. 
Autor pokazuje kako se u svetom Augustinu susreću obje tendencije. On će biti jedan od 
posljednjih predstavnika antičke kulture u kojoj je cjelovito obrazovan, a s druge strane 
pokazivat će već naznake prijelaza prema srednjovjekovnom sustavi mišljenja prožetom 
do kraja kršćanskim vrijednostima. 

barbarski narodi stekli su svijest o pripadnosti rimskome svijetu (romanitas), 
ucijepivši se u nekadašnju kulturu latinskog jezika (latinitas), koja je u svoje 
vrijeme bila oblikovana na helenističkom kulturološkom obrascu. Svijest pri- 
padnosti rimskom kulturnom krugu i korisnost uporabe latinskog jezika u 
kasnijim stoljećima došla je još više do izražaja uspostavom novog Rimskog 
Carstva, dok će latinski jezik biti zajednički jezik cijele zapadne Europe do 
kasnog srednjeg vijeka. 


2. Kriteriji vrjednovanja odnosa kršćanstva i helenizma 


Obuhvaćena široka lepeza događanja, iz raznih perspektiva, u različitim 
ambijentima u kojima je Crkva djelovala, pokazuje kako je kršćanstvo prošlo 
iskustvo od suprotstavljanja do prihvaćanja određenih elemenata helenističke 
kulture, pa do kasnije zaštite te iste kulture grčko-rimskoga svijeta među bar- 
barskim narodima. Stoga valja iznijeti teološke kriterije kojima se vodila prva 
Crkva u prihvaćanju ili odbijanju helenističke kulture. 


2.1. Kriteriji prema židovstvu 


Pokazujući razumijevanje prema spasenjskim potrebama svakog čovjeka te pri- 
lagođavajući svoj navještaj intelektualnim mogućnostima i izričajnim sredstvima 
helenizma, Crkva je od samih početaka zauzela stav prema rigidnim tenden- 
cijama židovstva, kojemu se otvaranje vrata poganstvu činilo nedopustivim 
i blasfemnim. Kršćanstvo, pretpostavljajući život i nauk Gospodina Isusa, nije 
dopustilo nametanje ograničenja bez pokrića pa ni onda kad se činilo kako ima 
uporište u Starom zavjetu. Svijest da je Bog univerzalni stvoritelj i otkupitelj, pro- 
izišla iz razmatranja Kristova otkupiteljskog djelovanja, temeljna je pretpostavka 
za suočavanje s novonastalim problemom. Ne dovodeći u pitanje Božju objavu 
u židovskom narodu, kršćanstvo s jedne strane odbija židovsko isključivo tuma- 
čenje objave, a s druge osporava univerzalnu vrijednost i obvezatnost židovske 
kulture i običaja, ne uvjetujući obraćenje pogana prelaskom na židovstvo. 
Kršćanstvo se stoga odupire »privatizaciji« Boga i redukciji svih kul- 
tura na židovstvo, što bi bilo ograničavanje Božjega univerzalnog značenja i 
djelovanja. Bog je slobodno ušao u ljudsku povijest postavši član židovskog 
naroda, ne da bi bio podčinjen židovstvu i sluga njihovih oblika života, nego 
kako bi se tim istim oblicima života i vjernosti poslužio za univerzalno djelo 
spasenja. Utjelovivši se Krist nije postao samo Židov, nego je postao čovjek, 
kako će shvatiti prva kršćanska zajednica, o čemu najrječitije svjedoči Pavao. 

Zato se nije prihvaćalo da se kršćanstvo, bilo kao nauk bilo kao događaj, svede 
na židovstvo.“ Neupitno je bilo Isusovo židovsko podrijetlo, no prva Crkva 
njegovu utjelovljenju daje šire i univerzalnije značenje: Riječ je postala tijelom, 
to jest Božji Sin je postao čovjekom. Isus je bio Čovjek od žene rođen (usp. 
Gal 4), s time da je ta žena bila Židovka iz Nazareta. Njegovo utjelovljenje 
i rođenje ne tiču se stoga samo židovskog naroda, nego i svakog čovjeka, 
kojemu Crkva nosi poruku spasenja i čije postojanje zahvaća milosnim dje- 
lovanjem. Primivši univerzalno poslanje naviještati svim narodima radosnu 
vijest spasenja, Crkva je Isusovo poslanje i učinke djelovanja promišljala isto 
tako univerzalno, nesvodivo samo na židovstvo. Sukladno tomu bile su kori- 
štene i izričajne kategorije koje su mogle polučiti njegovo bolje razumijevanje. 
Ne odbacujući starozavjetnu objavu, kršćanstvo se oslobodilo sputanosti obli- 
cima židovske religioznosti, ali isto tako i nepovjerenja i neprijateljstva prema 
drugim narodima, te je, otvorenošću i misionarskim duhom, izbjegla getoi- 
ziranje. Nastanak novozavjetnih tekstova na grčkome jeziku svjedoči o pro- 
cesu inkulturacije koja se dogodila neusiljeno, kao što je za židove raspršene u 
helenističkome svijetu bio značajan događaj prijevod hebrejskog Svetog pisma 
na grčki jezik, čime je i ono neizbježno ušlo u proces inkulturacije, ma koliko 
mu bilo protivno. Za razliku od židovstva koje je silom prilika popuštalo pred 
pritiskom helenizacije, kršćanstvo je otvoreno išlo u poganski svijet naviještati. 
u njihovoj kulturi i načinu života, dotle je Crkva, snagom utjelovljenoga i uskr- 
sloga Krista Gospodina, nudila Božji život svakom čovjeku, to jest kulturi, 


.. ve. 


jima i nemoralnim elementima kulture. 


2.2. Kriteriji prema helenističkoj kulturi i filozofiji 

Bez obzira na tumačenja određenog dijela autora, neutemeljene su teze o radi- 
kalnoj helenizaciji kršćanske misli, no može se govoriti o načinu i mjeri u kojoj 
je kršćanstvo bilo podložno procesu helenizacije, a u kojoj je mjeri ono samo 


% Ignacije Antiohijski reći će da je židovstvo povjerovalo u kršćanstvo, a ne obrnuto (usp. 


Ignacije ANTIOHIJSKI, Magnežanima 10, 3). Ne čudi stoga da je Crkva imala snage rela- 
tivizirati neke oblike života koji su bili stožerni u židovstvu, kao što je subota, obrezanje, 
obredna pranja i zabranjena jela. 

* Usp. Zvonimir Izidor HERMAN, Inkulturacija ranokršćanske kerigme, 45-50. Autor poka- 
zuje kako je radikalnu prekretnicu u životu prve kršćanske zajednice odigralo uskrsnuće 
Gospodinovo, što se kasnije očitovalo i u novozavjetnom pojmovniku iz kojeg se iščitava 
inkulturacijski napor. 

evangeliziralo kulturu.“ Kršćanstvo nikada nije prihvatilo i ozakonilo kulturu 
u cjelini, nego samo elemente koji nisu u suprotnosti s Božjom objavom. U 
tom smislu može se govoriti o postupnom razboritom otvaranju kršćanstva 
i kasnijem otvorenom i konstruktivnom dijalogu s helenističkom kulturom i 
stvaranju kritičke svijesti.“ Prihvaćajući filozofiju, kršćanstvo razabire sadržaje 
sukladne kršćanskoj istini, pri čemu grčku kulturu shvaća jednom od etapa 
na putu do čovjekove zrelosti i cjelovitosti.“ Filozofija će najprije biti koristan 
sugovornik, premda će, u odnosu na kršćanstvo, posjedovati tek djelomičnu 
istinu, to jest djelomično poznavanje Logosa, kako će smatrati kršćanski pisci 
prvih stoljeća.“ Osim toga bit će kao »dokazni materijal« potpora novoj religiji 
za osudu poganske religije,“ a kasnije i vrlo korisna pomoć u pripremi kršćan- 
skoga navještaja ili formuliranja njegovih istina u ondašnjem društvu. 

Svjesno univerzalnog djelovanja Logosa na svakog čovjeka, kršćanstvo je 
ušlo u dijalog s helenističkom kulturom. Upućenost nekih filozofskih pravaca 
na duhovne vrijednosti, nevidljivi svijet i trtanscendentnoga Boga smatrano 
je plodom Logosova djelovanja. Neki su kršćanski pisci bili uvjerenja kako je 
upravo Logos po filozofiji pripravio put kršćanskom navještaju u poganskom 
svijetu helenističke kulture.“ Utjelovivši se Logos se »inkulturirao« u ljudsku 
narav te njegove sjemenke postoje u svakom čovjeku i kulturi koji se životom 
po razumu uzdižu prema spoznaji Boga. Premda se potpuna objava zbila u 
jednoj konkretnoj kulturi, ipak nije bila samo za jednu kulturu, nego za sve 
kulture, to jest za čovjeka kao takva. 

U vrijeme apologeta kršćanstvo se sasvim jasno određuje prema heleni- 
stičkom svijetu.“ Mnogi su autori u dijelu filozofskih sadržaja grčke filozofije 


“Usp. Michele PELLEGRINO - Stefan HEID, Cristianesimo e cultura classica, u: Angelo 
di BERARDINO (ur.) Nuovo dizionario patristico e di antichita cristiane, Genova, 2006., 
1274-1275; Luther H. MARTIN, The hellenisation of judeo-christian faith or the christia- 
nisation of hellenic thought?, u: Religion and Theology, 12 (2005.) 1, 1-19. 

“1 Usp. Tomislav Zdenko TENŠEK, Rano kršćanstvo i kultura, u: Bogoslovska smotra, 55 

(1985.) 3-4, 332-345. 

Glede filozofskih pravaca Crkva prihvaća najviše platonizam, kao »produhovljenu« filo- 

zofiju koja Boga poima kao nevidljivi i nematerijalni princip. Skepsa prema Aristotelo- 

voj filozofiji te njezino stavljanje u drugi plan u nekoliko prvih stoljeća, pokazatelj je da 
je Crkva tom procesu pristupala sa sviješću, a ne olako ni servilno. 

# Usp. Jean DANIELOU, Messaggio evangelico e cultura ellenistica, Bologna, 1975., 51-62. 
Autor pokazuje kako se kršćanska istina ne razlikuje od filozofske istine kao da bi 
bila druga istina, nego se razlikuju samo po tome što su kršćani uvjereni da posjeduju 
puninu istine koja im pruža veću sigurnost i daje jasnoću u odnosu na filozofsku. 

“Usp. Claudio MORESCHINI, Storia della filosofia patristica, Brescia, 2004., 21. 

#  Cfr. Klement ALEKSANDRIJSKI, Stromati 1, 5, 28-29. Klement je držao grčku filozofiju 
za pogane jednakovrijednom pripravom kao što je starozavjetna bila za Židove. 

“Usp. Jean DANIELOU, Messaggio evangelico e cultura ellenistica, 48-49. 

vidjeli znakove vremena, ali, naravno, osporavali sve ono što se nije slagalo 
s kršćanskom vjerom, iz čega je izvirao jasan zahtjev za obraćenjem. Zato se i 
govori o dvostrukom obraćenju, to jest obraćenju pojedinaca i obraćenju kul- 
ture. Obraćenje je potpuna preobrazba, koja ipak ne uništava, nego korjenito 
preoblikuje. A budući da se ne radi o odbacivanju ili uništavanju, prikladnije 
je govoriti o pročišćavanju kulture pod kršćanskim utjecajem.“ 

Međutim, približavanje filozofskih ideja i kršćanskog nauka nije prošlo 
bez zastranjenja poput onih gnostičkoga tipa. Ne pokazujući zanimanje za 
objavu kao događaj, gnostici su pozornost usmjeravali na lijepe i privlačne 
ideje. U odnosu na njih, a i uopće na filozofiju, kršćani su bili realisti, kojima i 
najljepša fikcija nije bila toliko lijepa kao nauk koji opisuje i odražava stvarnost, 
bez obzira kakvim stilom i rječnikom ispisan. Istina za kršćane nije imala samo 
intelektualnu dimenziju, nego i povijesnu. Vjerujući u Boga koji se objavljuje 
i dajući prednost objavi pred razumom, ukazali su na ispravan odnos vjere i 
helenističke kulture, kritizirajući pritom kršćanske krugove koji su odbacivali 
svaku primisao komunikacije i zajedništva između kršćanske vjere i grčke kul- 
ture, filozofije i umjetnosti.“ Kršćanstvo nije bilo skup ideja koji bi se potom 
mogao proizvoljno proširivati ili sužavati, niti počiva na apstrakciju, nego skup 
istina bitno omeđen događajem utjelovljene Istine, Logosa — Božjega Sina. 


2.3. Kristološki kriteriji 


Susret kršćanstva i židovske i helenističke kulture mogao se dogoditi jer je 
Isus Krist, utjelovljena Istina, bio živa spona između dvaju svjetova. Svjesno 
upućujući jednoga na drugoga, postaje ključ razumijevanja njihova odnosa. 
Njegov dolazak nadilazi židovstvo, jer on nije plod židovstva, nego Božji dar 
grješnom čovječanstvu. Premda Židov, jer spasenje dolazi od Židova (usp. Iv 
4,22), On ipak nadilazi okvire židovstva, te nije vlasništvo nijednog naroda i 
nijedne kulture, nego je spasitelj svih naroda i blagoslov svakoj kulturi. Od 
početka je bujala svijest kako je Isus Krist blagoslov i helenističkoj kulturi, ma 
što o tome mislili pojedinci koji su ga htjeli na ekstreman način zatvoriti u 
židovsku kulturu i svesti na starozavjetnu religioznost. 

Rano kršćanstvo je, zahvaljujući prodornosti pojedinaca, shvatilo poziv 
otvaranja prema kulturi i svijetu. U novonastaloj pastoralnoj situaciji nije bilo 


“Usp. Christian GNILKA, La conversione della cultura antica vista dai padri della chiesa, 
u: Pier Franco BEATRICE (ur.), L'intolleranza cristiana nei confronti dei pagani, 125-150. 
Premda će mnogi autori zastupati tezu kako su sva krivovjerja nastala iz filozofije, Crkva 
ipak neće prestati rabiti grčku filozofiju držeći je višestruko korisnom. 


48 


Bogoslovska smotra, 81 (2011.) 3, 607-628 


prethodnih saznanja, nego je postojalo samo iskustvo uskrslog Isusa Krista iz 
kojeg su crpili snagu kako bi se orijentirali prema novim zahtjevima. Noseći 
ljudima Krista, postaje svjesno pomirljivosti određenih elemenata helenističke 
kulture s kršćanskim istinama te Krista doživljava kao blagoslov toj kulturi, a 
ne obrnuto. Premda su mnogi kršćanski pisci dobro upotrebljavali i uklopili 
elemente helenističke kulture u svoje teološke sustave, ili su se služili filozof- 
skom mišlju kako bi bolje razumjeli događaj Boga koji se objavio, nisu dvojili 
o tomu da, prije svega, kršćanstvo nosi obogaćenje toj kulturi kao što je židov- 
stvu donijelo ispunjenje. S Kristom kršćanstvo kulturi nudi nadnaravni smisao 
i nadvremensku puninu, što je bila potvrda primata kršćanstva nad heleni- 
stičkom kulturom. Poveznice prema filozofiji kojima se ukazuje na prisutnost, 
barem djelomičnu, Logosa i u poganskoj filozofiji, teže prije svega spašavanju 
dijela filozofije, a ne obogaćenju kršćanstva, čime postaje razumljiva tvrdnja 
apologeta kako su filozofi crpili iz objave. 

Prema susretu s kulturom kršćanstvo je bilo nošeno misionarskim zano- 
som naviještanja radosne vijesti uskrsnuća,“ a ne teoretskom spekulacijom o 
korisnosti kulture, čime postaje istinski blagoslov kulturi. Inače bi bilo nerazu- 
mljivo približavanje kulturi, jer je ne samo u svojim redovima imalo protivnike 
tog susreta, nego je i među predstavnicima poganske elite imalo protivnike 
koji su im odricali pravo korištenja kulturnih resursa. 


2.4. Ekleziološki kriteriji 


Način na koji se kršćanstvo ophodilo s helenističkom kulturom govorilo je i o 
njegovoj samosvijesti kao zajednice utemeljene voljom Božjom za nositeljicu 
spasenja. Sigurna u se i svjesna poslanja, u susretu s helenističkom kulturom 
nije se strašila gubitka identiteta, premda nikada takav susret nije prolazio bez 
iskušenja po čistoću i čvrstoću vjere. Ulaskom mnogih pogana u vjeru osjeća 
autentičnu potrebu navijestiti im je njihovim riječima. Prvi korak prema hele- 
nizmu plod je misionarskog impulsa, a drugi pastoralne razboritosti. Pasto- 
ralna potreba uvjetuje teološku reakciju i svojevrsnu prilagodbu, ne sadržajni 
sinkretizam, nego izričajnu medijaciju. Ulaskom mnogih učenih pojedinaca u 
vjeru, kršćanstvo je ponudilo intelektualnu dubinu kadru zasititi spoznajne 
potrebe istinskih tražitelja istine. Nastupajući s punom sviješću o posjedova- 
nju Istine, bez kompleksa je ušlo u dijalog s poganskom filozofijom. Izbjeglo 
je pritom susret s religijom, nezainteresiranom za traženje istine i čuvaricom 


“Značenje misionarskog stava i duha Crkve u drugom stoljeću na poseban način je ista- 
knuo Jean DANIELOU (usp. Messaggio evangelico e cultura ellenistica, 13-49). 

nerazumnog i nemoralnog mnogoboštva bez minimuma intelektualnih pret- 
postavki za susret i sučeljavanje. 

Teološka prilagodba navještaja, a ne vjere, nastala je ne iz hira, nego iz 
stvarne potrebe, ne iz simpatiziranja filozofskih ideja tražeći u njima sličnost 
s kršćanskim navještajem, niti samo poradi praktičnosti komunikacije koju je 
omogućivao grčki jezik. Pokretačka snaga Crkve bila je svijest o univerzal- 
nom poslanju i želja da dopre do svakog čovjeka. Da su kršćanski navjestitelji, 
počevši od apostola, bili vođeni ljudskim motivima i da su naviještali ljudsku 
istinu, ne bi imala prodornost ni cjelovitost u susretu s kulturom, idejama i 
običajima poganskoga svijeta. Ali jer su bili vođeni Duhom koji im je iznutra 
davao snagu očuvati poklad, mogli su se upustiti u pustolovinu naviještanja 
bez straha od sinkretizma. 

Dok su gnostici koketirali s filozofijom, a drugi je radikalno odbijali i 
pobijali poput Tacijana, dotle je prvoj Crkvi trebalo prisebnosti ne odbaciti je 
a priori kao zaraznu. Kao posjedovateljica radosne vijesti istine i spasenja, ušla 
je u rizik naviještanja poganima postupno nadvladavajući osjećaj poganske 
superiornosti na polju kulture, postupno im oduzimajući pravo na svojatanje 
te iste kulture. Susret s helenizmom doista nije nastao uslijed sinkretističkog 
koketiranja s filozofskim idejama, nego iz autentične pastoralne potrebe i želje 
navijestiti Boga i ponuditi spasenje svim ljudima, iz čega je kršćanstvo crpilo 
snagu za rušenje barijere u pristupu helenističkome svijetu. 

Približavanje vjere i kršćanstva nije se dogodilo iz intelektualističkih, 
nego iz misionarskih pobuda. Nije nastalo s ciljem kako bi se popunio ili osna- 
žio crkveni nauk o čijoj cjelovitosti je od samih početaka postojala svijest, nego 
kako bi se i pogane učinilo dionicima spasenja. Do približavanja je došlo u 
trenutku kad kršćanstvo naviješta svijetu događaj uskrsnuća Isusa Krista o 
kojem je ovisilo spasenje svih ljudi. Da je se vodila ljudskim interesom ili da se 
panično bojala onečišćenja natruhama poganstva, Crkva bi ostala pod stakle- 
nim zvonom umjesto da ide u svijet pogana. 


Zaključak 


Propitujući odnos kršćanstva i helenističke kulture, razvidno je da raščlamba 
i procjena mora poći od konkretnih okolnosti u kojima se događao taj susret 
ili sraz. Bog se objavio u konkretnom vremenu te je razumijevanje objave izi- 
skivalo poznavanje vremena i povijesti, kao što je i kršćanski navještaj, kako bi 
polučio željeni uspjeh, zahtijevao napor prilagođavanja suvremenim sugovor- 
nicima. U susretu s tom kulturom Crkva nije imala unaprijed pripremljenih 

teorija i priručnika, nego ju je pogonska snaga Božje ljubavi pokretala usu- 
sret svijetu. Jamstvo uspjeha prema vani, a i čuvanja unutarnje vrijednosti bez 
gubitka samosvijesti i onečišćenja iskonske Božje poruke, bilo je samo auten- 
tično iskustvo Boga, a ne moguće teorije o ciljevima i načinu pristupa. 

Ni kod jednog od crkvenih otaca ne postoji priručnik o korištenju kulture 
niti se igdje pronalazi strateški plan za preuzimanje njezinih elemenata. Zato 
do približavanja i nije došlo zbog privlačnosti kulture, nego iz evangelizacijske 
svijesti kršćanske vjere, usmjerene prema čovjeku potrebnom spasenja. Osim 
toga, kako bi progovorila razumljivim jezikom, ne bježi ni od korištenja jezič- 
nih kategorija helenističkoga svijeta. No korištenje tekovina te kulture postalo 
je poželjno i potrebno u trenutku kad je pomagalo teologiji da jasnijim pojmo- 
vima razumije i izrazi otajstvo Božje. Premda je susret s helenističkom kultu- 
rom bio uvjetovan i uvjetan, iz njega je ipak izišao blagoslov i za kulturu i za 
kršćanstvo, koje će tu istu kulturu u kasnijim vremenima promicati među bar- 
barskim narodima. Kultura se oplemenila nadnaravnim vrijednostima kršćan- 
stva, a kršćanstvo je sebi priskrbilo bolji spoznajni i izričajni instrumentarij za 
tumačenje Božjega otajstva. U tom procesu neophodan je bio teološki napor, 
jer kršćanska teologija nije bila umjetno pripremljena znanost, nego disciplina 
spremna iz unutarnjih zakonitosti i sadržaja vjere odgovoriti na pastoralne 
izazove bilo koje situacije i trenutka. Bitna vjernost apostolskoj predaji dala je 
Crkvi sigurnost za očuvanje Bogom objavljene cjelovite istine, kao i za nepris- 
tran i prirodan odnos prema kulturi svoga vremena, zbog čega pitanje o hele- 
nizaciji kršćanstva nauštrb evanđeoskih sadržaja vjere ostaje izvan stvarnog 
konteksta. 

Summary 

Ihe topic of this paper is bounded by a chronological framework of the first six to seven 
centuries of Christianity and is geographically situated in Greek-Roman cultures, i.e. 
the Roman Empire. One of the objectives of this research was to question how the 
Church, when it came into contact with the Hellenistic culture, overcame tensions 
that inevitably emerged. The article points out the effects and repercussions of their 
encounters and clashes. Keeping in mind the far-reaching repercussions of pastoral de- 
cisions of the First Church on the development of Christianity and Christian thought, 
the currentness of the argument for our times are not to be underestimated. It will be 
useful to disclose some valid theological principles that led the Church in various and 
varied situations so that the experiences of the First Church can serve as an example 
for the Church in the 21st century faced with the challenge of the New Evangelisation. 


Key words: Christianity, Judaism, faith, Hellenistic culture, philosophy, Hellenisa- 
tion, de-Hellenisation. 


